Diari Oficial de la Generalitat Valenciana


Sumari del DOGV 3876, del 13-11-2000 (2000/8938)

RESOLUCIÓ de 31 d'octubre de 2000, del conseller d'Obres Públiques, Urbanisme i Transports, per la qual se sotmet a informació pública el projecte de modificació núm. 2 del pla especial director d'usos i infraestructures Àrea del Parc Temàtic Benidorm-Finestrat, relatiu a la zona hotelera qualificada d'equipament turístic hoteler (NNET).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3876

Data del DOGV
:   13-11-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/8938


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 31 d'octubre de 2000, del conseller d'Obres Públiques, Urbanisme i Transports, per la qual se sotmet a informació pública el projecte de modificació núm. 2 del pla especial director d'usos i infraestructures Àrea del Parc Temàtic Benidorm-Finestrat, relatiu a la zona hotelera qualificada d'equipament turístic hoteler (NNET). [2000/A8938]
  
Vist el projecte de modificació número 2 del pla especial director d'usos i infraestructures Àrea del Parc Temàtic de Benidorm-Finestrat (Alacant), relatiu a la zona hotelera qualificada d'equipament turístic hoteler (NNET) i tenint en compte els següents
  
Antecedents de fet
  
1. El precitat pla especial fou aprovat definitivament per aquesta Conselleria el dia 10 de febrer de 1998, la resolució íntegra de la qual es publicà en el Butlletí Oficial de la Província d'Alacant número 39, de 17 de febrer de 1998.
  
Aquest planejament especial s'emmarca dins de les actuacions del Govern Valencià per a reforçar l'oferta turística de la nostra comunitat autònoma. Es tracta d'una actuació pública que la Generalitat realitza en l'exercici de les competències que té atribuïdes en matèria de turisme i desenvolupament econòmic regional.
  
L'instrument d'ordenació elegit per a portar a cap aquesta actuació constitueix la figura de planejament idònia per a aconseguir l'objectiu d'ordenar i racionalitzar els diversos usos del sòl dins d'una àrea de reserva, prèviament delimitada, amb la finalitat de propiciar la implantació d'un parc temàtic de grans dimensions i resoldre la dotació de serveis i equipament suficient que garantisca la satisfacció de les demandes pròpies de les activitats que en l'àmbit de l'actuació s'hagen d'ubicar, i les obres d'infraestructures necessàries per a garantir la inserció d'aquestes en l'ordenació estructural en el moment de la seua posada en servei.
  
Amb data 25 d'octubre de 1999, aquesta Conselleria aprovà definitivament la modificació número 1 del citat pla especial, l'objecte de la qual consistia en el canvi del traçat del viari estructurant, de la ubicació del Centre de Transferències de Residus Urbans, de la subestació transformadora 132/20 Kv i de l'obturador número 4, del traçat de les vies pecuàries, l'ampliació de la zona d'ús dotacional polivalent d'oci i naturalesa i canvis que afectaven als sectors del sòl urbanitzable.
  
2. Constitueix l'objecte d'aquest expedient la modificació número 2 del pla especial director d'usos i infraestructures, en alguns aspectes que afecten al sòl qualificat pel pla com a equipament turístic hoteler (NNET) i que es concreta en la fitxa normativa número 5 i, com a conseqüència, els aclariments corresponents en la pròpia normativa del pla especial.
  
Fonaments de dret
  
1. Respecte del procediment, el present projecte s'ha de tramitar segons determina l'article 55.1 de la Llei 6/1994, Reguladora de l'Activitat Urbanística (LRAU), i el seu concordant article 175 del Reglament de Planejament de la Comunitat Valenciana, aprovat pel Decret 201/1998, del Govern Valencià. En efecte, segons allò que s'ha disposat en els precitats articles, la modificació dels plans urbanístics se subjectarà a les mateixes normes que s'estableixen per a la seua formació.
  
Per això, amb caràcter general, s'exigeix que qualsevol canvi o substitució de determinacions en els plans ha de complir el mateix procediment legalment previst per a la seua aprovació. El projecte de modificació número 2 del pla especial d'usos i infraestructures Àrea Parc Temàtic, es tramitarà d'acord amb allò que s'ha disposat en els articles 99, 37 a 43 de la LRAU i l'article 168 del citat Reglament de Planejament.
  
D'acord amb la normativa citada, correspon a aquesta Conselleria d'Obres Públiques, Urbanisme i Transports, com a promotora del projecte, la convocatòria d'informació pública de la present modificació, i s'insereixen els corresponents anuncis en el Diari Oficial de la Generalitat Valenciana i en un periòdic d'àmplia difusió a les localitats afectades pel canvi d'ordenació.
  
Durant l'exposició pública el projecte diligenciat haurà de trobar-se depositat, per a consulta pública, als ajuntaments de Benidorm i Finestrat i, si és procedent, en un local d'aquesta Conselleria situat a la capital de província. Així mateix, simultàniament, s'han de demanar els preceptius informes de les administracions sectorials que es pogueren veure afectades en les seues competències per la modificació proposada i els dictàmens dels ajuntaments afectats.
  
D'altra banda, el director general d'Urbanisme i Ordenació Territorial posseeix la competència per a l'elaboració i l'aprovació provisional de la modificació d'aquest instrument de planejament urbanístic, segons allò que s'ha disposat en els articles 38.3 de la LRAU i 8.a del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià, i això sense perjuí que l'aprovació definitiva correspon al conseller d'Obres Públiques, Urbanisme i Transports, en virtut d'allò que s'ha establit en els articles 39.1 de la LRAU i 6.d del Reglament dels Òrgans Urbanístics de la Generalitat Valenciana.
  
2. Quant al fons de l'assumpte, es fa necessari definir amb major claredat els usos tolerats a la zona, i es delimita una zona per a ús recreatiu d'oci i terciari, on tinguen cabuda activitats com multicines, pista de bitles, sales de realitat virtual, jocs, sales d'espectacles, pubs, restaurants, tendes, serveis sanitaris, infraestructures de transports, etc.
  
Per tant, pel que fa a l'ús comercial, resulta convenient aclarir l'article 97, concepte comercial, i eliminar el segon paràgraf de l'article 98 de les normes urbanístiques del pla especial.
  
Pel que fa a edificabilitat, interessa concretar el percentatge que ha de reservar-se per a ús hoteler amb el fi de conéixer el que es pot destinar als usos tolerats en parcel·la exclusiva i també a fi de fixar els volums bàsics edificables en cada una de les parcel·les resultants de l'ordenació detallada. Així mateix, interessa també puntualitzar que l'àmbit del pla especial no són d'aplicació les bonificacions ni els increments d'edificabilitat previstos pel PGOU de Benidorm per a ús hoteler.
  
En relació amb el disseny arquitectònic, resulta convenient eliminar la longitud màxima d'edificació contínua i definir una distància a límits entre parcel·les interiors de l'àrea hotelera.
  
La modificació no suposa una alteració de la classificació del sòl establida en el pla, ni introdueix cap variació en l'ordenació urbanística que afecte el compliment dels estàndards urbanístics.
  
En l'annex 1 del projecte s'inclou la fitxa normativa número 5, la pàgina 32 de les normes urbanístiques referent a l'article 78, el contingut de la pàgina 37 de les normes urbanístiques referent als articles 97 i 98 i la pàgina 6 de les normes urbanístiques referent a l'article 16; com a annex 2, el nou document refós referent a la citada fitxa i articles; com a annex 3, consta el pla d'ordenació número 2, qualificació i usos.
  
3. En definitiva, el projecte resulta adequat per a les finalitats preteses i la modificació plantejada apareix plenament justificada en criteris de racionalitat i proporcionalitat per a l'interés públic, i s'adequa a les determinacions contingudes en la legislació vigent en matèria d'urbanisme i ordenació territorial.
  
Per això, que no s'observa inconvenient o cap impediment legal perquè aquesta modificació puga ser degudament tramitada.
  
4. El conseller d'Obres Públiques, Urbanisme i Transports és competent per a adoptar aquesta resolució, de conformitat amb allò que s'ha disposat en l'article 6 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics, de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
Primer
  
Sotmetre a informació pública el projecte de modificació número 2 del pla especial director d'usos i infraestructures Àrea del Parc Temàtic Benidorm-Finestrat, relatiu a la zona hotelera qualificada d'equipament turístic hoteler (NNET).
  
El període d'informació pública serà de 20 dies, durant els quals es podran presentar al·legacions i suggeriments davant d'aquesta Conselleria d'Obres Públiques, Urbanisme i Transports (av. de Blasco Ibáñez, 50, de València) o als Serveis Territorials d'Urbanisme d'aquesta Conselleria a Alacant (av. d'Aguilera 1, d'Alacant), on es trobarà depositat el projecte degudament diligenciat, així com als ajuntaments de Benidorm i de Finestrat, per a la seua consulta pública.
  
Segon
  
Sol·licitar un dictamen sobre el projecte sotmés a informació pública als ajuntaments de Benidorm i de Finestrat.
  
Tercer
  
Així mateix, sol·licitar un informe de les administracions sectorials les quals es pogueren veure afectades per la modificació.
  
Quart
  
Publicar aquesta resolució en el Diari Oficial de la Generalitat Valenciana, així com una ressenya d'aquesta en un diari no oficial d'àmplia difusió als municipis de Benidorm i Finestrat.